ರಾಜರತ್ನ ಪುನೀತ್‍ಗೆ ಕಾಡಿತು ಸಾಹಸಸಿಂಹನ ನೆನಪು

ಬೆಂಗಳೂರು: ಸಿನಿಮಾರಂಗ ಅದ್ಯಾಕೆ ಹೀಗೋ ಗೊತ್ತಿಲ್ಲ. ಇಲ್ಲೇನಿದ್ದರೂ ಒಬ್ಬ ನಟ ಬದುಕಿದ್ದಾಗ ಮಾತ್ರ ಅವರನ್ನು ಬೇರೆ ನಟರು ನೆನಪಿಸಿಕೊಳ್ಳುತ್ತಾರೆ. ಅವರು ಇಲ್ಲವಾದ ಕೂಡಲೇ ಅವರ ನೆನಪನ್ನೂ ಇಲ್ಲವಾಗಿಸಿಕೊಳ್ಳೋರೇ ಹೆಚ್ಚು. ಕನ್ನಡ ಚಿತ್ರರಂಗವನ್ನು ಆಳಿ, ಮೆರೆದು ಗತಿಸಿದ ಕಲಾವಿದರು, ನಟರನ್ನು ಅಭಿಮಾನಿಗಳು ಯಾವತ್ತಿಗೂ ಮರೆಯೋದೇ ಇಲ್ಲ. ಆದರೆ ಚಿತ್ರರಂಗದಲ್ಲೇ ಇರುವ ಇತರೆ ಹೀರೋಗಳು ಮತ್ತೊಬ್ಬ ನಟನನ್ನು ನೆನಪಿಸಿಕೊಳ್ಳುವುದು ತೀರಾ ವಿರಳ.

ಇಂಥವರ ನಡುವೆ ಪವರ್ ಸ್ಟಾರ್ ಪುನೀತ್ ರಾಜ್ ಕುಮಾರ್ ಸ್ವಲ್ಪ ಭಿನ್ನ. ಆಗಾಗ ಹಿಂತಿರುಗಿ ನೋಡುವ ಗುಣ ಹೊಂದಿರುವ ಪುನೀತ್ ಹಿರಿಯ ನಟರನ್ನು ಮಾಮ, ಅಂಕಲ್ ಅಂತಾ ನೆನಪಿಸಿಕೊಳ್ಳುತ್ತಲೇ ಇರುತ್ತಾರೆ. ಅವರುಗಳ ಒಡನಾಡವನ್ನು ಪದೇ ಪದೇ ಮೆಲುಕು ಹಾಕುತ್ತಿರುತ್ತಾರೆ.

ಇಷ್ಟೆಲ್ಲಾ ಹೇಳುತ್ತಿರೋದಕ್ಕೂ ಕಾರಣವಿದೆ. ಪುನೀತ್ ರಾಜ್ ಕುಮಾರ್ ತಮ್ಮ ಫೇಸ್ ಬುಕ್ ವಾಲ್ ನಲ್ಲಿ ತಮ್ಮ ಸಹೋದರರೊಂದಿಗೆ ಸಾಹಸ ಸಿಂಹ ವಿಷ್ಣು ಅವರ ಜೊತೆ ತೆಗೆಸಿಕೊಂಡ ಫೋಟೋವೊಂದನ್ನು ಟ್ಯಾಗ್ ಮಾಡಿ `ಏನೋ ಹುಡ್ಕಬೇಕಾದ್ರೆ ಈ Photo ಸಿಕ್ತು, #throwback Memories to Cherish, We all miss him so much ಅಲ್ವಾ?’ ಎಂದು ಬರೆದುಕೊಂಡಿದ್ದಾರೆ. ಪುನೀತ್ ರಾಜ್ ಕುಮಾರ್ ಅವರ ಈ ಪೋಸ್ಟ್ ವಿಷ್ಣು ಅಭಿಮಾನಿಗಳನ್ನು ಮಾತ್ರವಲ್ಲ, ಸಿನಿಮಾ ಮತ್ತು ಜೀವಪರ ಕಾಳಜಿ ಹೊಂದಿರುವ ಎಲ್ಲರನ್ನೂ ಒಂದು ಕ್ಷಣ ಬೆರಗಾಗಿಸಿದೆ. ಪುನೀತ್ ಅವರ ನಡೆ ಮತ್ತು ಹಿಂದಿನದನ್ನು ಮರೆಯದ ಅವರ ಮನಸ್ಥಿತಿಯ ಬಗ್ಗೆ ಎಲ್ಲರಿಂದ ಮೆಚ್ಚುಗೆ ವ್ಯಕ್ತವಾಗುತ್ತಿದೆ. ಯಾವತ್ತಿಗೂ ಹೀಗೇ ಇರಿ ಪುನೀತ್.

https://www.facebook.com/PuneethRajkumar/posts/1959441104085740